Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 514/05)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Carne de Ávila”

ES Nr.: PGI-ES-0093-AM02 – 2019. gada 12. decembrī

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Consejo Regulador de la Indicación Geográfica Protegida “Carne de Ávila” [AĢIN “Carne de Ávila” regulatīvā padome] Padre Tenaguillo 8 05004 Ávila Spānija

Tel. +34 920352228

E-pasts: consejoregulador@carnedeavila.org

Regulatīvā padome ir oficiāli atzīta AĢIN “Carne de Ávila” pārvaldes struktūra saskaņā ar pirmo papildu noteikumu Likumā par starpreģionāliem aizsargātiem cilmes vietas nosaukumiem un aizsargātām ģeogrāfiskās izcelsmes norādēm (2015. gada 12. maija Likums Nr. 6/2015), un viens no tās īpašajiem pienākumiem ir ierosināt grozījumus produkta specifikācijā.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits [pārbaudes struktūra, valsts prasības]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Produkta apraksts

Grozīta produkta specifikācijas B iedaļa (Produkta apraksts) un vienotā dokumenta 3.2. punkts (Apraksts par produktu, uz kuru attiecas 1. punktā minētais nosaukums), lai labotu atsauci uz SEUROP liemeņu klasifikācijas sistēmu.

Teksta iepriekšējā redakcija:

Ar šo AĢIN apzīmējamo liemeņu atbilstības klasei pēc Eiropas liellopu liemeņu klasifikācijas sistēmas jābūt robežās no O līdz U+; liemeņa nobarojuma pakāpei jābūt robežās no 2 līdz 4.

Jaunā redakcija:

Ar šo AĢIN apzīmējamo liemeņu atbilstības klasei pēc Eiropas liellopu liemeņu klasifikācijas sistēmas jābūt robežās no U+ līdz O; liemeņa nobarojuma pakāpei jābūt robežās no 2 līdz 4.

Vienotā dokumenta 3.2. punkta (Apraksts par produktu, uz kuru attiecas 1. punktā minētais nosaukums) tabulā ir pievienota arī “S” rinda.

Tabulas iepriekšējā redakcija ir šāda:

Tauku slāņa (nobarojuma) klase 1 1+ 2- 2 2+ 3- 3 3+ 4- 4 4+ 5- 5 Nobarojuma atbilstības klase E U+ X X X X X X X U X X X X X X X U- X X X X X X X R+ X X X X X X X R X X X X X X X R- X X X X X X X O+ X X X X X X X O X X X X X X X O- P+ P P-

Grozītā tabula ir šāda:

Tauku slāņa (nobarojuma) klase 1 1+ 2- 2 2+ 3- 3 3+ 4- 4 4+ 5- 5 Nobarojuma atbilstības klase S E U+ X X X X X X X U X X X X X X X U- X X X X X X X R+ X X X X X X X R X X X X X X X R- X X X X X X X O+ X X X X X X X O X X X X X X X O- P+ P P-

Iedaļas “Produkta apraksts” grozījuma pamatojums

iedaļā “Produkta apraksts” izdarītā grozījuma mērķis ir nodrošināt atbilstību nomenklatūrai, ko SEUROP klasifikācijas sistēmā izmanto attiecībā uz pieaugušu liellopu gaļu.

5.2. Ģeogrāfiskais apgabals

Grozīta produkta specifikācijas C iedaļa (Ģeogrāfiskais apgabals) un vienotā dokumenta 4. punkts (Precīza ģeogrāfiskā apgabala definīcija), tādējādi paplašinot ražošanas apgabalu un iekļaujot tajā turpmāk norādītās teritorijas.

Iedaļas “Andalūzija” iepriekšējā redakcija:

Andalūzija:

Huelva: Sierra.

Jaén: Sierra Morena.

Sevilla: Sierra Norte.

Pēc Pedroches, La Sierra un Campiña Baja komarku, kuras visas atrodas Kordovas (Córdoba) provincē, pievienošanas šīs iedaļas redakcija tagad ir šāda:

Andalūzijas autonomais apgabals:

Córdoba: Pedroches, La Sierra un Campiña Baja.

Huelva: Sierra.

Jaén: Sierra Morena.

Sevilla: Sierra Norte.

Iedaļas “Kastīlija-Lamanča” iepriekšējā redakcija:

Kastīlija–Lamanča:

Ciudad Real: Montes Norte, Campo de Calatrava, Montes Sur un Pastos.

Toledo: Talavera, Torrijos, Sagra-Toledo, La Jara, Montes de Navahermosa un Monte de los Yébenes.

Pēc visu Gvadalaharas (Guadalajara) provinces komarku pievienošanas šīs iedaļas redakcija tagad ir šāda:

Kastīlijas-Lamančas autonomais apgabals:

Ciudad Real: Montes Norte, Campo de Calatrava, Montes Sur un Pastos.

Guadalajara: visas komarkas.

Toledo: Talavera, Torrijos, Sagra-Toledo, La Jara, Montes de Navahermosa un Monte de los Yébenes.

Iedaļas “Kastīlija un Leona” iepriekšējā redakcija:

Kastīlija un Leona:

Avila: visas komarkas.

Burgos: Demanda.

León: La Montaña de Riaño.

Palencia: Guardo un Cervera.

Salamanca: visas komarkas.

Segovia: visas komarkas.

Soria: Pinares.

Valladolid: Centro, Sur un Sureste.

Zamora: Sayago.

Pēc Sahagún komarkas, kas atrodas Leonas (León) provincē, un Duero Bajo komarkas, kas atrodas Samoras (Zamora) provincē, pievienošanas šīs iedaļas redakcija tagad ir šāda:

Kastīlijas un Leonas autonomais apgabals:

Avila: visas komarkas.

Burgos: Demanda.

León: La Montaña de Riaño un Sahagún.

Palencia: Guardo un Cervera.

Salamanca: visas komarkas.

Segovia: visas komarkas.

Soria: Pinares.

Valladolid: Centro, Sur un Sureste.

Zamora: Sayago un Duero Bajo.

Iedaļas “Estremadura” iepriekšējā redakcija:

Estremadura:

Cáceres: visas komarkas.

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros un Llerena.

Pēc Castuera un Azuaga komarku, kuras atrodas Badahosas (Badajoz) provincē, pievienošanas, kas nozīmē, ka tagad ir iekļautas visas šīs provinces komarkas, šīs iedaļas redakcija tagad ir šāda:

Estremaduras autonomais apgabals:

Cáceres: visas komarkas.

Badajoz: visas komarkas.

Ražošanas apgabala grozījuma pamatojums

ražošanas apgabals ir paplašināts, iekļaujot tajā visus lauksaimniecības reģionus Gvadalaharas provincē, Pedroches, La Sierra un Campiña Baja komarkas Kordovas provincē, Sahagún komarku Leonas provincē, Duero Bajo komarku Samoras provincē un Castuera un Azuaga komarkas Badahosas provincē.

Šis grozījums ir pamatots, jo jaunajām komarkām raksturīgas tādas pašas īpašības kā tām, kas jau bija iekļautas produkta specifikācijā noteiktajā ražošanas apgabalā. Šajā saistībā kompetentajai iestādei ir pieejams Avilas Katoļu universitātes pētījums (Estudio justificativo conducente a la modificación del Pliego de Condiciones vigente de la Indicación Geográfica Protegida “Carne de Ávila” [Pētījums, kas pamato ar aizsargāto ģeogrāfiskās izcelsmes norādi “Carne de Ávila” apzīmētā produkta specifikācijas grozījumu]).

Ir ļoti daudz līdzību starp to lauksaimniecības reģionu fizisko vidi un klimatu, kuri pievienoti ar šo grozījumu, un to reģionu topogrāfiju, augsnes īpašībām un klimatu, kas jau ir ietverti ražošanas apgabalā.

Tāpat ir vienāds arī augsnes izmantojums un veģetācija. Jaunajās komarkās esošās saimniecības, kurās audzē šķirni “Avileña-Black Iberian”, atbilst visām produkta specifikācijā noteiktajām prasībām attiecībā uz dzīvnieku ģenētiku, barību, ganāmpulka blīvumu un audzēšanas praksi.

Turklāt, tā kā jauniekļautās komarkas atrodas blakus jau iekļautajām un ir ļoti līdzīgas fiziskās vides, klimata un veģetācijas ziņā, apstiprinot ar šā AĢIN apzīmētā produkta ražošanas apgabala grozījumu, tiktu tikai paplašināta tā pašreizējā ģeogrāfiskā robeža, ietverot tajā komarkas, kuras atrodas blakus teritorijai, kas jau iekļauta ar AĢIN “Carne de Ávila” apzīmētā produkta ražošanas apgabalā, vai dažos gadījumos pat ir šīs teritorijas ieskautas.

Gvadalaharas province (tiks pievienoti visi tās lauksaimniecības reģioni) robežojas ar Segovijas, Madrides un Tervelas provinci, kas jau ietilpst produkta specifikācijā noteiktajā ražošanas apgabalā. Gvadalaharas ģeogrāfiskais novietojums ir tāds pats kā minētajām provincēm, kuras aizņem Pireneju pussalas centrālās daļas augstos plato. Ar Segoviju, Madridi un Tervelu to savieno arī Pireneju kalnu sistēma, kas nozīmē, ka tai ir tāds pats klimatiskais profils, kāds raksturīgs centrālajam plato, un tikpat daudzveidīga augu pasaule (akmens ozolu, parasto paegļu, priežu, ozolu un atsevišķas dižskābaržu audzes).

Kordovas province robežojas ar provincēm, kas jau ir iekļautas produkta specifikācijā noteiktajā ģeogrāfiskajā apgabalā, proti, ar Sevilju un Badahosu rietumos un Badahosu un Sjudadrealu ziemeļos. Kordovu veido trīs ģeogrāfiski apgabali: Sjerramorenas [Sierra Morena] kalnu grēda ziemeļos, Gvadalkiviras [Guadalquivir] ieleja centrālajā daļā un Subbētikas [Subbética] kalnu sistēma dienvidos. Iekļaujamajā apgabalā ietilpst Pedroches, La Sierra un Campiña Baja komarkas, kas robežojas ar Seviljas, Badahosas un Sjudadrealas provincēm, kuras jau ietilpst produkta specifikācijā noteiktajā ražošanas apgabalā.

Pētījums, kas pamato ar aizsargāto ģeogrāfiskās izcelsmes norādi “Carne de Ávila” apzīmētā produkta specifikācijas grozījumu, parāda, ka ar šo grozījumu pievienotajām jaunajām teritorijām piemīt tādas pašas dabas iezīmes kā ģeogrāfiskajam apgabalam, kas sākotnēji noteikts produkta specifikācijā, tāpēc pēc grozījuma izdarīšanas apgabals ir tikpat viendabīgs kā pirms grozījuma izdarīšanas, kā arī nav mainīta tā nepārtrauktība. Šīs kopīgās īpašības lielā mērā ir veidojušās ar šo grozījumu iekļauto komarku un ražošanas apgabalā jau ietilpstošo komarku ciešā ģeogrāfiska tuvuma dēļ.

Ar ierosināto grozījumu iekļautajās provincēs ir daudzveidīgs reljefs: līdzenumi ar plato virsotnēm, plašas ielejas un augstienes. Tā kā pašreizējā ražošanas apgabala ainava ir nelīdzena — ar augstām ielejām, šaurām aizām, robainām virsotnēm, stāvām nogāzēm un plašiem plato, kā arī ar dehesa (tradicionāla lauksaimniecības, mežsaimniecības un ganību sistēma, kurā lauksaimniecības dzīvniekus ekstensīvi audzē uz nabadzīgas vai lauksaimniecībā neizmantojamas zemes) apgabaliem, kur reljefs ir līdzenāks, — tās ir ļoti līdzīgas.

Duero Bajo komarkā dominē xerochrept augsnes ar smilšmāla tekstūru un ievērojamu daudzumu smilšakmens, konglomerātu un detrīta. Gvadalaharas provinci veidojošajās komarkās dominē xerochrept un xerumbrept augsnes. Xerumbrept augsnes tekstūru veido mālsmilts ar kaļķakmeni, kas klāj pamatnes iežus un izliektas krīta struktūras. Kordovas provincē dominē xerochrept un palexeralf augsnes, kā arī dažviet chromoxerert augsnes.

Ņemot vērā to, ka produkta specifikācijā jau noteiktajā ģeogrāfiskajā apgabalā dominē xerochrept un xerumbrept augsnes un mazākā mērā haploxeralf un palexeralf augsnes, pastāv lielas līdzības gan augsnes īpašību, gan ģeoloģiskā pamatslāņa ziņā.

Turklāt jaunajās teritorijās ir tāds pats veģetācijas tips, kāds atrodams ar AĢIN apzīmētā produkta pašreizējā ražošanas apgabalā: pameži ar ozolu biezokņiem, klinšrozes, slotzari, mārsili un irbulenes (Genista florida); dehesas ar ozolu, parasto paegļu, akmens ozolu un vīraka paegļu audzēm; augstienes, kurās dominē priežu audzes.

Šajos apgabalos dominējošie klimatiskie profili ir “mērens Vidusjūras klimats” un “mēreni auksts Vidusjūras klimats”. Gvadalaharas komarkām raksturīgs tipisks centrālā plato klimats (garas, karstas, sausas vasaras; garas, bargas ziemas; īsi, maigi pavasari un rudeņi), gada nokrišņu daudzums — 700–900 milimetri un daudzveidīga veģetācija (ozolu, parasto paegļu, akmens ozolu, priežu un atsevišķas dižskābaržu audzes). Kordovā un tās komarkās valda kontinentāls Vidusjūras klimats ar maigām ziemām un ļoti karstām vasarām; gada nokrišņu daudzums ir 600–750 milimetri, un nokrišņi vērojami galvenokārt no oktobra līdz aprīlim.

Šie apstākļi atbilst noteikumiem, kas jau paredzēti produkta specifikācijā un ietekmē dzīvnieku audzēšanas metodes, kuras ietver dzīvnieku pārvietošanu uz vasaras ganībām un ekstensīvu audzēšanu. Tādējādi klimata ziņā pastāv ievērojamas atšķirības, jo šķirne ir plaši izplatīta, plaši ieviesta un tiek izmantota prakse, kas paredz liellopu pārvietošanu uz vasaras ganībām. Liellopi ganās dehesa apgabalos, ielejās un kalnos. Kalnu apgabalos vasaras ir vēsas, bet ziemas — ļoti aukstas, ar stipru salu. Turpretim dehesa apgabalos vasaras parasti ir ļoti karstas un sausas un ziemas — maigas.

Attiecībā uz šķirni produkta specifikācijā ir noteikts, ka liellopiem jābūt vai nu šķirnes “Avileña-Black Iberian” dzīvniekiem, vai arī tādiem, kas iegūti, pirmo reizi krustojot šķirnes “Avileña-Negra Ibérica” vaislas govis ar šķirnes “Charolaise” vai “Limousine” vaislas buļļiem (šķirnes “Charolaise” un “Limousine” ir reģistrētas Spānijas vienoto šķirņu katalogā).

Šajā saistībā jaunais ģeogrāfiskais apgabals, kas pievienots ar šo grozījumu, ir pielīdzināms sākotnējam apgabalam gan vēsturiskā, gan lauksaimnieciskā ziņā: kā norādīts Pētījumā, kas pamato ar aizsargāto ģeogrāfiskās izcelsmes norādi “Carne de Ávila” apzīmētā produkta specifikācijas grozījumu, šķirne “Avileña-Negra Ibérica” ir tradicionāli sastopama šajās provincēs un ir tajās pastāvīgi audzēta gadsimtiem ilgi.

Turklāt “Avileña-Negra Ibérica” dzīvnieki, kuri šai šķirnei pieskaitīti pēc dzimšanas saimniecībā, ir arī identificēti šīs šķirnes ciltsgrāmatā. Komarkās, kuras ierosināts iekļaut, vaislas govis ir klasificētas atbilstīgi to izskatam un uzskaitītas “Avileña-Negra Ibérica” ciltsgrāmatā. Tas pats attiecas uz “Avileña-Negra Ibérica” vaislas buļļiem, ko izmanto vaislas govju pavairošanai.

“Avileña-Negra Ibérica” vaislas govis tiek audzētas, izmantojot tos pašus paņēmienus, līdzīgā veidā izmantojot pieejamos dabas resursus, veicot ekstensīvu audzēšanu vai dzīvniekus pārvietojot uz vasaras ganībām, izmantojot dabas nodrošinātos apstākļus, aizsargājot vidi un nodrošinot dzīvnieku labturību.

Produkta specifikācijā ir minētas ekstensīvas sistēmas ar zemu ganāmpulka blīvumu — vidēji no 0,2 līdz 0,4 ganāmpulka vienībām uz hektāru apgabalos, kuros šķirne tradicionāli ganās. Pētījumi parāda, ka produkta specifikācijā iekļaujamajā apgabalā tiek veikta ekstensīva lauksaimniecības dzīvnieku audzēšana; saimniecības izmanto dabas resursus, un to ganāmpulku blīvums ir mazāks par noteikto robežu jeb 0,4 ganāmpulka vienībām uz hektāru.

Jaunajās komarkās esošās saimniecības izmanto tādas pašas pavairošanas metodes, kādas aprakstītas produkta specifikācijā, proti, dabisku pārošanos.

Visbeidzot, pašreizējā produkta specifikācijas redakcijā norādītais ģeogrāfiskais apgabals aptver 12 172 491 hektāru. Ar pieprasīto grozījumu tas tiktu palielināts par 20 %, pievienojot vēl 2 543 196 hektārus.

Šis ģeogrāfiskā apgabala paplašinājums atspoguļosies ražošanas rādītājos. Pamatojoties uz informāciju par saimniecībām, kas darbojas produkta specifikācijā iekļaujamajos jaunajos apgabalos, paredzēts, ka ražošanas apjoms palielināsies par 19 % jeb aptuveni 900 liellopiem gadā, ņemot vērā to, ka 2018. gadā tika saražoti 4 700 liemeņi.

Šo aprēķinu veica Pētījuma, kas pamato ar aizsargāto ģeogrāfiskās izcelsmes norādi “Carne de Ávila” apzīmētā produkta specifikācijas grozījumu, autori šo aprēķinu veica, izmantojot Lauksaimniecības, zivsaimniecības un pārtikas ministrijas publiskotās ģeogrāfiskās un kartogrāfiskās datubāzes.

Iemesls, kāpēc tagad ir jāpaplašina ģeogrāfiskais apgabals, ir tāds, ka tam ir jāaptver viss reģions, kurā Spānijā tradicionāli sastopama šķirne “Avileña-Negra Ibérica”; galu galā šī šķirne ir produkta “Carne de Ávila” pamatā. Tas nosaka saikni un attiecības starp ģeogrāfisko apgabalu un produkta kvalitāti, īpašībām un reputāciju, kā arī citiem aspektiem. Pievienojamā apgabala iezīmes ir līdzvērtīgas tā ģeogrāfiskā apgabala iezīmēm, kas veido saikni, un minētā šķirne tajā tiek audzēta, izmantojot tādu pašu sistēmu.

5.3. Izcelsmes apliecinājums

1. Grozīts produkta specifikācijas D iedaļas (Apliecinājums, ka produkta izcelsme ir apgabalā) 2. punkts: Visi liellopi lauksaimniecības dzīvnieku saimniecībās, kas uzskaitītas AĢIN reģistros, ir individuāli identificēti atbilstīgi spēkā esošajiem tiesību aktiem. Šķirnes “Avileña-Negra Ibérica” liellopu identifikācija ietver arī to uzskaitīšanu šķirnes ciltsgrāmatā, norādot identifikācijas kodu, kas dzīvniekam piešķirts dzimšanas brīdī (un sastāv no akronīma, kurš identificē tā izcelsmes saimniecību, pēdējiem diviem dzimšanas gada cipariem un numura, kas atspoguļo dzimšanas secību saimniecībā attiecīgajā gadā), un AĢIN logotipu. Šis teksts ir grozīts, pievienojot norādi uz vajadzību glabāt ierakstu par saikni starp oficiālajiem un ciltsgrāmatas identifikatoriem, un tagad tas ir izteikts šādā redakcijā: Visi liellopi lauksaimniecības dzīvnieku saimniecībās, kas uzskaitītas AĢIN reģistros, ir individuāli identificēti atbilstīgi spēkā esošajiem tiesību aktiem. Šķirnes “Avileña-Negra Ibérica” liellopi jāreģistrē arī šķirnes ciltsgrāmatā, norādot identifikācijas kodu, kas dzīvniekam piešķirts dzimšanas brīdī (un sastāv no akronīma, kurš identificē tā izcelsmes saimniecību, pēdējiem diviem dzimšanas gada cipariem un numura, kas atspoguļo dzimšanas secību saimniecībā attiecīgajā gadā). Jāglabā ieraksts par saikni starp oficiālajiem un ciltsgrāmatas identifikatoriem. Iedaļas “Izcelsmes apliecinājums” grozījuma pamatojums Šis grozījums ir izdarīts skaidrības labad: oficiālo identifikatoru un ciltsgrāmatas identifikatoru saiknes ierakstu saskaņošanas nodrošināšana ir noderīga kontroles nolūkos, jo tā atvieglo pārbaužu veikšanu.

2. Produkta specifikācijas D iedaļas (Apliecinājums, ka produkta izcelsme ir apgabalā) 3. punkta beigās ir pievienots šāds teksts: Liemeņi, kas atbilst produkta specifikācijas prasībām, jāiezīmē un jāmarķē tā, lai tos varētu identificēt jebkurā brīdī apstrādes laikā. Pēc tam, kad liemeņi ir pārbaudīti nolūkā pārliecināties par piešķirto klasifikāciju un atbilstību šajā produkta specifikācijā noteiktajām nobarojuma un krāsas prasībām, visi liemeņi, kurus uzņēmējs uzskata par atbilstīgiem apzīmēšanai ar aizsargātas ģeogrāfiskās izcelsmes norādi, kautuvē ir jāiezīmē. Iedaļas “Izcelsmes apliecinājums” grozījuma pamatojums Šis grozījums ir izdarīts skaidrības labad. Ar jauno tekstu precizē kautuvē veicamo kontroli un īpašās pārbaudes un atvieglo atbilstības pārbaužu veikšanu, norādot aspektus, kas jāpārbauda liemeņa iezīmēšanas brīdī.

5.4. Ražošanas metode

1. Grozīta produkta specifikācijas E iedaļa (Ražošanas metode), svītrojot 7. punktu, kas attiecās uz partnerības nolīgumiem un bija izteikts šādā redakcijā: Partnerības nolīgumi. Starp AĢIN un tirdzniecības vietām tiks izveidotas partnerības, lai garantētu tās liellopu gaļas izcelsmi un kvalitāti, ko tirgo ar nosaukumu “Carne de Ávila”. Iedaļas “Ražošanas metode” grozījuma pamatojums Šis grozījums ir izdarīts skaidrības labad. Svītrotais teksts nebija noteikums attiecībā uz produkta iegūšanas, marķēšanas vai iepakošanas tehnisko kārtību, tāpēc tam nevajadzētu būt ietvertam šajā produkta specifikācijas iedaļā. Partnerības nolīgumu slēgšana ir vairāk saistīta nevis ar ražošanas metodi, bet gan ar aizsargātā produkta popularizēšanas un aizstāvības pienākumiem, kas uzticēti AĢIN “Carne de Ávila” regulatīvajai padomei saskaņā ar 16. panta 1. punktu Likumā par starpreģionāliem aizsargātiem cilmes vietas nosaukumiem un aizsargātām ģeogrāfiskās izcelsmes norādēm (2015. gada 12. maija Likums Nr. 6/2015). Svītroto punktu varēja arī interpretēt kā obligātu, radot nevajadzīgu ierobežojumu. Tāpēc, svītrojot šo punktu, tiek dzēsta informācija, kas uzskatāma par nesaistītu ar produkta ražošanu, marķēšanu un/vai iepakošanu, kā noteikts produkta specifikācijā; visi specifikācijā paredzētie ražošanas, marķēšanas un/vai iepakošanas noteikumi paliek nemainīgi.

2. Produkta specifikācijas E iedaļas ( Ražošanas metode ) 6. punktā ir pievienots šāds teksts: Uzņēmējiem, kas izcērt, iepako un marķē galapatērētājiem paredzēto produktu, tiks veiktas pārbaudes, lai nodrošinātu aizsargātās liellopu gaļas izcelsmi un kvalitāti, kā arī atbilstības marķējuma pareizu izmantošanu. Iedaļas “Ražošanas metode” grozījuma pamatojums: Šis grozījums ir izdarīts skaidrības labad. Jaunais teksts ir noteikums par produkta marķēšanu un iepakošanu, un tas palielina skaidrību attiecībā uz uzņēmējiem, kuri marķē vai iepako produktu, un atvieglo šo darbību pārbaudes.

5.5. Pārbaudes struktūra

Grozīts šāds produkta specifikācijas G iedaļas (Pārbaudes struktūra) teksts:

Directorate-General for the Food Industry Ministry of Agriculture, Food and the Environment Paseo Infanta Isabel, 1 28014 Madrid

Tel. +34) 913475361/8477; Fakss +34 913475700

E-pasts: dgia@magrama.es

Pārtikas rūpniecības ģenerāldirektorāts ar tā Kvalitātes shēmu un bioloģiskās lauksaimniecības apakšdirektorāta starpniecību pārbauda atbilstību šai produkta specifikācijai, piemērojot “Kvalitātes shēmu atbilstības pārbaudes sistēmu attiecībā uz lauksaimniecības pārtikas produktiem, kuri nav vīnkopības produkti un ir saistīti ar garantētu ģeogrāfisko izcelsmi un tradicionālām īpatnībām”, kas ir daļa no Valsts pārtikas aprites uzraudzības plāna 2011.–2015. gadam un ietilpst centrālās valdības iestāžu kompetencē, un piemērojot sankciju sistēmu, kura noteikta Likuma par vīnogulājiem un vīnu (2003. gada 10. jūlija Likums Nr. 24/2003) III daļā.

Informācija par pārbaudes struktūru ir grozīta, lai atspoguļotu kompetentās iestādes pašreizējo organizāciju, iekļaujot par atbilstības pārbaudēm atbildīgās struktūras tīmekļa vietni un kontaktinformāciju. Šis teksts tagad ir izteikts šādā redakcijā:

Par AĢIN “Carne de Ávila” atbild Pārtikas rūpniecības ģenerāldirektorāts ar Kvalitātes shēmu un bioloģiskās lauksaimniecības apakšdirektorāta starpniecību. Produkta specifikācijas atbilstības pārbaudes veic:

Agencia de Información y Control Alimentarios [Pārtikas informācijas un kontroles aģentūra] Paseo Infanta Mercedes, 31 5a planta 28020 Madrid

Iedaļas “Pārbaudes struktūra” grozījuma pamatojums:

Šā grozījuma iemesls ir tāds, ka produkta specifikācijas iepriekšējā redakcijā ietvertais valsts tiesību aktu apraksts ir novecojis un neatbilst attiecīgās iedaļas mērķiem. Iepriekšējais teksts ir aizstāts ar informāciju par struktūru, kura pārbauda atbilstību produkta specifikācijai saskaņā ar 37. panta 1. punkta b) apakšpunktu Eiropas Parlamenta un Padomes 2012. gada 21. novembra Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām.

5.6. Marķējums

1. Aizstāts produkta specifikācijas H iedaļas (Marķējums) 3. punkts un vienotā dokumenta 3.6. punkts (Ar reģistrēto nosaukumu apzīmētā produkta marķēšanas īpašie noteikumi). Iepriekšējā redakcija bija šāda: papildetiķetes, kuras pievieno gadījumos, kad izcirtnis tiek nosūtīts pa daļām; šajās papildetiķetēs norāda to pašu informāciju, kura ir uz liemeņa. Jaunais teksts ir šāds: numurētas papildetiķetes, kuras pievieno gadījumos, kad izcirtnis tiek nosūtīts pa daļām, un kuras izdevusi regulatīvā padome, un kuras ļauj pārbaudīt izsekojamību. Iedaļas “Marķējums” grozījuma pamatojums Šis grozījums ir izdarīts, lai 3. punktu pielāgotu konkrētajiem šīs jomas tiesību aktiem un pašreizējai praksei. Produkta specifikācijā un vienotajā dokumentā iepriekš bija norādīts, ka ir jāizmanto tā pati informācija, kas norādīta [liemeņa] etiķetē, bet tas rada problēmas attiecībā uz dažiem veidiem, kādos daļas tagad tiek pārdotas. Jaunais formulējums atvieglo šīs iedaļas piemērošanu un atbilstību konkrētajiem valsts tiesību aktiem, nodrošinot produkta izsekojamību līdz tā izcelsmes partijai un jebkurā gadījumā atvieglojot izsekojamības pārbaužu veikšanu. Tāpēc šī iedaļa bija jāgroza, izmantojot vienkāršāku formulējumu, kas atvieglo tās īstenošanu un jebkurā gadījumā nodrošina un atvieglo produkta izsekojamības pārbaužu veikšanu.

2. Produkta specifikācijas H iedaļas (Marķējums) 4. punktā iekļautie marķēšanas norādījumi ir pievienoti vienotā dokumenta 3.6. punktam (Ar reģistrēto nosaukumu apzīmētā produkta marķēšanas īpašie noteikumi). Pirms šā grozījuma teksts bija šāds: etiķetes “Carne de Ávila”, uz kurām bez obligātajām norādēm ir vismaz šāda informācija: regulatīvās padomes norādītā identifikācija, oficiālā identifikācija, nokaušanas datums, liemeņa numurs, regulatīvās padomes logotips, Eiropas AĢIN logotips un svītru kods. Šā teksta redakcija pēc ierosinātā grozījuma ir šāda: etiķetes “Carne de Ávila”, uz kurām bez obligātajām norādēm ir vismaz šāda informācija: atsauces numurs, regulatīvās padomes identifikators, oficiālais identifikators, izcirtņa apraksts, nokaušanas datums, izcelsme, atļaujas numurs, apstrādes vieta, liemeņa numurs, “Carne de Ávila” regulatīvās padomes logotips, ES AĢIN logotips, svītru kods un nosaukums, ar kādu liellopu gaļa tiek tirgota (ternera [telēns], añojo [gadu vecs teļš] vai novillo [bullēns]). Iedaļas “Marķējums” grozījuma pamatojums Šis grozījums ir izdarīts, lai uzlabotu šā punkta konsekvenci produkta specifikācijā un vienotajā dokumentā: tagad tajos norādīts vienāds to punktu saraksts, kuriem jābūt ietvertiem etiķetēs.

5.7. Valsts prasības

Produkta specifikācijas I iedaļā (Valsts prasības) ir svītrots šāds tiesību aktu saraksts:

Statūts par vīnogulājiem, vīnu un alkoholu (1970. gada 2. decembra Likums Nr. 25/1970)

1988. gada 20. aprīļa Rīkojums, ar ko provizoriski atzīst īpašo nosaukumu “Carne de Ávila”

1990. gada 4. decembra Rīkojums, ar ko apstiprina Noteikumus par īpašo nosaukumu “Carne de Ávila” un tā regulatīvo padomi

1993. gada 10. novembra Rīkojums, ar kuru groza 1990. gada 4. decembra Rīkojumu, ar ko apstiprina Noteikumus par īpašo nosaukumu “Carne de Ávila”

Pārtikas rūpniecības un tirgu ģenerāldirektorāta 2011. gada 27. aprīļa Lēmums, ar ko groza ar aizsargātās ģeogrāfiskās izcelsmes norādi “Carne de Ávila” apzīmētā produkta specifikāciju

Likums par starpreģionāliem aizsargātiem cilmes vietas nosaukumiem un aizsargātām ģeogrāfiskās izcelsmes norādēm (2015. gada 12. maija Likums Nr. 6/2015)

Iedaļas “Valsts prasības” grozījuma pamatojums:

Šīs atsauces uz tiesību aktiem ir svītrotas, jo lielākā daļa no tām pēc noteikumu grozīšanas un/vai svītrošanas ir novecojušas. Tās var svītrot arī tāpēc, ka tās atsaucas uz vispārējiem tiesību aktiem, un tāpēc, ka Eiropas Parlamenta un Padomes 2012. gada 21. novembra Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām nav paredzēts, ka produkta specifikācijā jāiekļauj šāda iedaļa par “valsts prasībām”.

VIENOTAIS DOKUMENTS

“Carne de Ávila”

ES Nr.: PGI-ES-0093-AM02 – 2019. gada 12. decembrī

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Carne de Ávila”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Mājlopi, no kuriem var iegūt gaļu, kas aizsargāta ar AĢIN “Carne de Ávila”, pieder pie “Avileña-Negra Ibérica” šķirnes vai radušies šīs šķirnes vaislas govju un “Charolaise” vai “Limousine” šķirnes (reģistrētas Spānijas vienoto šķirņu katalogā — Catálogo Español de Razas Integradas) vaislas buļļu pirmās krustošanas rezultātā.

Pēc vecuma dzīvniekus iedala šādās kategorijās:

ternera [telēns] — dzīvnieks, kurš paredzēts nokaušanai ne vēlāk kā līdz 12 mēnešu vecumam un kuru govs zīdījusi vismaz līdz piecu mēnešu vecumam;

añojo [gadu vecs teļš (ziemmitis)] — no govs atšķirts dzīvnieks, vismaz piecus mēnešus vecs, paredzēts nokaušanai, kad pārsniedzis 12 mēnešu vecumu, bet ne vecāks par 24 mēnešiem;

novillo [bullēns] — nokaušanai paredzēts dzīvnieks, kas vecāks par 24 mēnešiem, bet nav vecāks par 48 mēnešiem.

Ar šo AĢIN apzīmējamo liemeņu atbilstības klasei pēc Eiropas liellopu liemeņu klasifikācijas sistēmas jābūt robežās no U+ līdz O; liemeņa nobarojuma pakāpei jābūt robežās no 2 līdz 4.

Tauku slāņa (nobarojuma) klase 1 1+ 2- 2 2+ 3- 3 3+ 4- 4 4+ 5- 5 Nobarojuma atbilstības klase S E U+ X X X X X X X U X X X X X X X U- X X X X X X X R+ X X X X X X X R X X X X X X X R- X X X X X X X O+ X X X X X X X O X X X X X X X O- P+ P P-

No šiem dzīvniekiem iegūtā gaļa pēc taustes ir stingra, viegli mitra, ar maigu konsistenci. Krāsa ir spīdīga — no gaiši sarkanas līdz purpursarkanai. Tauki baltā krāsā līdz krēmkrāsā.

Gaļas “Carne de Ávila” minimālais izturēšanas laikposms ir četras dienas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Ražošanas sistēma — ekstensīvā lauksaimniecība un/vai vasaras perioda ganības, izmantojot ganību un mežu resursus (jaunos dzinumus un zīles). Dzīvnieku ganīšana vasaras ganībās ir sens ražošanas paņēmiens lopkopībā, saskaņā ar kuru tiek izmantoti pieejamie dabas resursi, un tas nozīmē mājlopu pārvietošanu uz dažādām vietām atkarībā no gadalaika, kas sniedz dažādību un papildināmību — ganības kalnos vasarā un rudenī un dehesas (tradicionāla lauksaimniecības, mežsaimniecības un ganību sistēma, kurā lauksaimniecības dzīvniekus ekstensīvi audzē uz nabadzīgas vai lauksaimniecībā neizmantojamas zemes), ko klāj akmens ozolu un korķozolu audzes, ziemā un pavasarī. Dzīvnieki tiek brīvi turēti āra platībās, kur dzīvnieku blīvums ir neliels — vidēji no 0,2 līdz 0,4 ganāmpulka vienībām uz hektāru; šī sistēma ieviesta teritorijās, kur šīs šķirnes liellopi tradicionāli tiek turēti ganībās, kuru izmantošana citādā veidā būtu ļoti sarežģīta. Kad ganību barības trūkst, mājlopiem izēdina graudu, proteīnaugu un citu augu valsts izejvielu papildbarību, kā arī nepieciešamos minerālus un vitamīnus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

4. punktā aprakstītais ģeogrāfiskais apgabals atbilst apgabalam, kurā nokaušanai paredzētie dzīvnieki piedzimst, tiek audzēti un nobaroti lauku saimniecībās, kuras nodarbojas ar vaislas govju ekstensīvo audzēšanu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Lai nodrošinātu liemeņa, izcirtņu un daļu identificēšanu un izsekojamību, katram liemenim, kas aizsargāts ar AĢIN, ir vairākas etiķetes. Tās ir:

1) liemeņu etiķetes, kurās uzrādīta turpmāk norādītā informācija, izņemot izcirtņa veidu;

2) izcirtņu etiķetes, kurās iekļauta prasītā informācija, kā arī izcirtņa veids (apakšstilbs, šķiņķa gabals u. c.);

3) numurētas papildetiķetes, kuras pievieno gadījumos, kad izcirtnis tiek nosūtīts pa daļām, un kuras izdevusi regulatīvā padome, un kuras ļauj pārbaudīt izsekojamību;

4) etiķetes “Carne de Ávila”, uz kurām bez obligātajām norādēm ir vismaz šāda informācija: atsauces numurs, regulatīvās padomes identifikators, oficiālais identifikators, izcirtņa apraksts, nokaušanas datums, izcelsme, atļaujas numurs, apstrādes vieta, liemeņa numurs, “Carne de Ávila” regulatīvās padomes logotips, ES AĢIN logotips, svītru kods un nosaukums, ar kādu liellopu gaļa tiek tirgota (ternera [telēns], añojo [gadu vecs teļš] vai novillo [bullēns]).

4. Ģeogrāfiskā apgabala īsa definīcija

Šķirnes “Avileña-Negra Ibérica” ražošanas apgabalu veido turpmāk minētie lauksaimniecības reģioni (sagrupēti pa provincēm un autonomiem apgabaliem):

Andalūzijas autonomais apgabals:

Córdoba: Pedroches, La Sierra un Campiña Baja komarkas.

Huelva: Sierra.

Jaén: Sierra Morena.

Sevilla: Sierra Norte.

Aragona:

Teruel: Serranía de Albarracín un Maestrazgo.

Kastīlijas–Lamančas autonomais apgabals:

Ciudad Real: Montes Norte, Campo de Calatrava, Montes Sur un Pastos.

Guadalajara: visas komarkas.

Toledo: Talavera, Torrijos, Sagra-Toledo, La Jara, Montes de Navahermosa un Monte de los Yébenes.

Kastīlijas un Leonas autonomais apgabals:

Avila: visas komarkas.

Burgos: Demanda.

León: La Montaña de Riaño un Sahagún.

Palencia: Guardo un Cervera.

Salamanca: visas komarkas.

Segovia: visas komarkas.

Soria: Pinares.

Valladolid: Centro, Sur un Sureste.

Zamora: Sayago un Duero Bajo.

Estremaduras autonomais apgabals:

Cáceres: visas komarkas.

Badajoz: visas komarkas.

Larjohas autonomais apgabals: visas komarkas.

Madrides autonomais apgabals:

Lozoya Somosierra, Guadarrama, Area Metropolitana un Sur Occidental.

Apstrāde tiek veikta turpmāk minētajos lauksaimniecības reģionos (sagrupēti pa provincēm un autonomajiem apgabaliem):

Kastīlijas un Leonas autonomais apgabals:

Avila: visas komarkas.

Salamanca: visas komarkas.

Segovia: visas komarkas.

Valladolid: Centro, Sur un Sureste.

Kastīlijas–Lamančas autonomais apgabals:

Toledo: Talavera un Sagra-Toledo.

Estremaduras autonomais apgabals:

Cáceres: Cáceres, Trujillo, Brozas, Valencia de Alcántara, Plasencia un Hervás.

Badajoz: Mérida, Badajoz un Olivenza.

Madrides autonomais apgabals:

Lozoya Somosierra, Guadarrama, Area Metropolitana un Sur Occidental.

5. Saikne ar ģeogrāfisko apgabalu

5.1. Ģeogrāfiskā apgabala specifika

a) Orogrāfija

Kalnu apgabalos reljefs ir nelīdzens un dažāds, tajā iekļautas kalnu ielejas, šauras aizas, stāvas nogāzes un plaši plato, kuri bieži vien pavērsti uz apgabaliem, kas pakļauti spēcīgām vēja brāzmām. Dehesa apgabali ir plaši līdzenumi, kuri atrodas dažādā augstumā, — no 300 līdz 1 200 metriem virs jūras līmeņa, to reljefs ir līdzens.

b) Klimats

Klimata ziņā pastāv ievērojamas atšķirības, jo šķirne ir plaši izplatīta, plaši ieviesta un tiek izmantota prakse, kas paredz liellopu pārvietošanu uz vasaras ganībām. Liellopi ganās dehesa apgabalos, ielejās un kalnos. Kalnu apgabalos vasaras ir vēsas, bet ziemas — ļoti aukstas, ar stipru salu. Turpretim dehesa apgabalos vasaras parasti ir ļoti karstas un sausas un ziemas — maigas.

c) Flora

Šķirnes “Avileña-Negra Ibérica” audzēšana ir saistīta ar dehesa sistēmu, kurā dominē zālāju apgabali, kultivēto ganību apgabali, brikšņi un mežs.

Ganību dehesas un jauktas dehesas (t. i., kultivēti apgabali un ganības) mijas ar pamežu. Ganību pļavās ir ozoli, parastie paegļi, akmens ozoli, kā arī vīraka paegļu (Juniperus thurifera) audzes. Parasti tajās koku ir maz, taču tur ir plaši zālāji. Jauktās kultivētu apgabalu un ganību dehesas ir apgabali ar ozolu un akmens ozolu audzēm un zālājiem, kur mājlopi izmanto koku resursus (zīles un jaunos dzinumus) un stiebrus.

Kalnos galvenokārt tie ir priežu sili. Nepieciešamību pārvietot mājlopus rada tas, ka kalnus noteiktu laiku gadā klāj sniega sega.

5.2. Produkta specifika

Ar AĢIN “Carne de Ávila” aizsargātās gaļas īpašības ir šādas:

no šiem dzīvniekiem iegūtā gaļa pēc taustes ir stingra, viegli mitra, ar maigu konsistenci. Krāsa ir spīdīga — no gaiši sarkanas līdz purpursarkanai. Tajā ir tauki baltā krāsā līdz krēmkrāsā, un tā kopumā tiek augsti vērtēta tāpēc, ka tā ir maiga, tai ir izteikta garša un tā ir kvalitatīva.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Avileña-Negra Ibérica” šķirnes sieviešu kārtas mājdzīvnieki ir vietējā liellopu šķirne, kas jau sen ļoti labi piemērota audzēšanai šajā ģeogrāfiskajā apgabalā; šīs šķirnes liellopu daudzums ganāmpulkā pieaug.

Iesākumā šie dzīvnieki tika izmantoti piena ieguvei, bet pēc lauksaimniecības mehanizācijas šīs šķirnes liellopus sāka izmantot gaļas ieguvei. Citas gaļas liellopu šķirnes tāpēc tika krustotas ar “Avileña-Negra Ibérica”; visbiežāk izmantotās šķirnes bija “Charolaise” un “Limousine”.

Šīs vietējās šķirnes dzīvnieki, kas lieliski piemēroti videi, izmanto dabas resursus, kas ir to rīcībā (zālaugi, pļavas augi, lopbarība, jaunie dzinumi un zīles). Dažādotā mātīšu barība un “Avileña-Negra Ibérica” šķirnes īpašības, kā arī to dzīvnieku īpašības, kuri radušies no pirmās krustošanas ar spēcīgākas uzbūves šķirnēm, ļauj iegūt unikālu liellopu gaļu. Šī gaļa ir viena no visaugstāk vērtētajām tāpēc, ka tā ir maiga, ar izteiktu garšu un kvalitāti, tai ir spīdīga krāsa — no gaiši sarkanas līdz purpursarkanai. Šīs gaļas īpašības galvenokārt nosaka gan vide un pieejamā barība, ko uzņem šīs šķirnes dzīvnieki, kuri lieliski pielāgojušies tam audzēšanas veidam, kas pastāv attiecīgajā ģeogrāfiskajā apgabalā, gan arī šķirnes īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pārskatītā versija ar izmaiņām, uz kurām attiecas šis grozījuma apstiprināšanas pieteikums, ir pieejama vietnē

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf

(1) OV L 343, 14.12.2012., 1. lpp.